SIBO nustatymui atliekamas vandenilio ir metano kvėpavimo testas. Tai paprastas ir neinvazinis tyrimas. Pradžioje pučiant orą tiesiai į dujų analizatorių nustatoma pradinė iškvepiamų dujų koncentracija. Vėliau jums bus duota išgerti specialaus tyrimui skirto tirpalo, po ko nustatytais laiko intervalais jūs būsite kviečiami į tyrimo kabinetą atlikti pakartotinius kvėpavimo mėginius. Tarp mėginių turėsite laisvo laiko, kurį galėsite panaudoti skaitant knygą, naršant internete, atsakinėjant elektroninius laiškus ar tiesiog mėgaujantis ramybės akimirkomis.